Dôvodová správa

Všeobecná časť

Nariadenie vlády Slovenskej republiky, ktorým sa vydáva Katalóg zdravotných výkonov (ďalej len „katalóg výkonov“) vypracovalo Ministerstvo zdravotníctva Slovenskej republiky na základe § 3 ods. 10 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 350/2005 Z.z.    

Katalóg zdravotných výkonov je súhrnom výkonov na zisťovanie (diagnostiku) a odstraňovanie (liečbu) chorôb. Frekvenciu a indikáciu výkonov bude určovať Zoznam zdravotných výkonov indikovaných pri jednotlivých chorobách. Katalóg zdravotných výkonov neurčuje cenu výkonov, tú určuje iný všeobecne záväzný právny predpis.
  
V súlade s § 3 ods. 1 zákona č. 576/2004 Z. z. Katalóg zdravotných výkonov je súhrn všetkých zdravotných výkonov s uvedením ich stručných charakteristík. Katalóg zdravotných výkonov je jedným z nevyhnutných predpokladov na tvorbu Zoznamu zdravotných výkonov v zmysle § 3 ods. 2 zákona č. 576/2004 Z. z. 
Katalóg zdravotných výkonov zo zákona nerieši :
•	hodnotu výkonu - nie je „bodovníkom“ a žiadnym spôsobom sa nedotýka financií, resp. platieb za jednotlivé výkony,
•	frekvenciu výkonu – početnosť výkonu za časovú jednotku,
•	indikačné obmedzenie výkonu – kto môže daný výkon vykonávať,
•	miesto výkonu,
•	prípustnú kombináciu výkonov.

Až po vytvorení Katalógu zdravotných výkonov bude možné vytvoriť Zoznam zdravotných výkonov indikovaných pri jednotlivých chorobách. Podľa § 3 ods. 2 zákona č. 576/2004 Z. z. je zoznam zdravotných výkonov indikovaných pri jednotlivých chorobách súhrn zdravotných výkonov uvedených v katalógu zdravotných výkonov, ich frekvencií a indikačných obmedzení patriacich k jednotlivým chorobám podľa prílohy č. 1 – „Zoznam chorôb“, ktoré predstavujú nevyhnutný predpoklad na správne poskytnutie zdravotnej starostlivosti  v súlade s § 4 ods. 3 zákona č. 576/2004 Z. z.

Katalóg zdravotných výkonov je odbornou záležitosťou poskytovania zdravotnej starostlivosti. Na jeho tvorbe sa popri Katalogizačnej komisii pre zdravotné výkony, v ktorej majú zastúpenie lekári, odborné spoločnosti, zdravotné poisťovne a Ministerstvo zdravotníctva Slovenskej republiky, podieľalo aj 55 subkomisií zložených z odborníkov podľa jednotlivých odborností. Proces katalogizácie je kontinuálny a časovo náročný. 

	Východiskom pre tvorbu predkladaného Katalógu zdravotných výkonov boli 

-	výkony uvedené v dnes už zrušenom zákone Národnej rady Slovenskej republiky č. 98/1995 Z.z. o Liečebnom poriadku v znení neskorších predpisov, 
-	ďalej  CPT (všeobecné výkony), 
-	NOMESCO (chirurgické výkony, zobrazovacie metódy, výkony nukleárnej medicíny atď.) a 
-	SNOLAMED (laboratórne výkony).

Katalóg zdravotných výkonov je súhrnom všetkých zdravotných výkonov, ktoré je možné vykazovať vo vzťahu k všetkým chorobám podľa prílohy č. 1 zákona č. 576/2004 Z.z. (MKCH 10) a umožňuje vykonateľnosť tohto zákona ako i ďalších súvisiacich právnych predpisov. Nový Katalóg zdravotných výkonov oproti súčasne platnému Katalógu zdravotných výkonov  (nariadenia vlády SR č. 776/2004 Z.z., ktorým sa vydáva Katalóg zdravotných výkonov v znení nariadenia vlády SR č. 223/2005 Z.z.) zahŕňa a jednoznačne definuje výkony vo všetkých oblastiach poskytovania zdravotnej starostlivosti – všeobecné výkony, výkony ambulantnej starostlivosti, výkony ústavnej starostlivosti a výkony laboratórnej medicíny, ktoré súčasný Katalóg zdravotných výkonov neobsahuje. 

	Návrh nariadenia vlády nebude mať nepriaznivý dopad na verejné financie, pretože nový Katalóg zdravotných výkonov iba zahŕňa a jednoznačne definuje výkony vo všetkých oblastiach poskytovania zdravotnej starostlivosti – všeobecné výkony, výkony ambulantnej starostlivosti, výkony ústavnej starostlivosti a výkony laboratórnej medicíny. Až novovytvorený Zoznam zdravotných výkonov umožní lepšie zohľadňovať oprávnené náklady poskytovateľov zdravotnej starostlivosti na jednotlivé zdravotné výkony. 

	Návrh nebude mať priamy environmentálny dopad, ani vplyv na zamestnanosť. 

	Návrh nariadenia vlády je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka finančných, ekonomických a environmentálnych vplyvov
a vplyvov na zamestnanosť

1.	Návrh nariadenia vlády bude mať priaznivý dopad na verejné financie, pretože nový Katalóg zdravotných výkonov umožní lepšie zohľadňovať oprávnené náklady poskytovateľov zdravotnej starostlivosti na jednotlivé zdravotné výkony.

2.	Návrh nariadenia nemá dodatočný finančný dopad na obyvateľov a hospodárenie podnikateľskej sféry.

3.	Návrh nariadenia vlády nemá dopad na životné prostredie.

4.	Návrh nariadenia vlády nemá vplyv na zamestnanosť.

Doložka zlučiteľnosti

návrhu nariadenia vlády 
s právom Európskych spoločenstiev a právom Európskej únie

1.	Predkladateľ návrhu nariadenia vlády:	Ministerstvo zdravotníctva Slovenskej republiky

2.	Názov návrhu nariadenia vlády:	Návrh nariadenia vlády Slovenskej republiky, ktorým sa vydáva Katalóg zdravotných výkonov

3.	Problematika návrhu nariadenia vlády:

a)	nie je upravená v práve Európskych spoločenstiev:	- primárnom
- sekundárnom,
b)	nie je upravená v práve Európskej únie:		- primárnom
- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

Osobitná časť

K § 1 
	Katalóg zdravotných výkonov, ktorý je podkladom pre tvorbu Zoznamu zdravotných výkonov indikovaných pri jednotlivých chorobách v súlade so znením § 3 ods. 2 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 350/2005 Z. z.,sa v prehľadnej forme uvádza v prílohe k tomuto nariadeniu vlády.

K § 2
	Ustanovením sa zrušuje nariadenie vlády Slovenskej republiky č. 776/2004 Z.z., ktorým sa vydáva Katalóg zdravotných výkonov – doterajší Katalóg zdravotných výkonov a nariadenie vlády Slovenskej republiky č. 226/2005 Z.z. o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci. 

K § 3
	Ustanovuje sa účinnosť nariadenia vlády na 1. januára 2007, čím sa ustanoví viac ako 6 -mesačná legisvakančná lehota, počas ktorej sa môžu zdravotné poisťovne a poskytovatelia zdravotnej starostlivosti pripraviť na jeho aplikáciu v praxi. 

Súčasne sa vytvára aj dostatočný časový priestor pre Katalogizačnú komisiu pre zdravotné výkony, počas ktorého môže pracovať so schváleným (po publikácii v Zbierke zákonov SR platným) ale ešte neúčinným Katalógom zdravotných výkonov pri tvorbe Zoznamu zdravotných výkonov indikovaných pri jednotlivých chorobách v súlade s § 3 ods. 2 zákona č. 576/2004 Z. z. Návrh nariadenia vlády Slovenskej republiky, ktorým sa vydáva Zoznam zdravotných výkonov indikovaných pri jednotlivých chorobách má byť podľa Plánu legislatívnych úloh vlády Slovenskej republiky na rok 2006 predložený na rokovanie vlády Slovenskej republiky v decembri 2006. 

K prílohe
	V prílohe je obsiahnutý samotný Katalóg zdravotných výkonov, ktorý je súhrnom všetkých zdravotných výkonov, ktoré je možné vykazovať vo vzťahu k všetkým chorobám podľa prílohy č. 1 zákona č. 576/2004 Z.z.  a umožňuje vykonateľnosť tohto zákona ako i ďalších súvisiacich právnych predpisov. Zahŕňa a jednoznačne definuje výkony vo všetkých oblastiach poskytovania zdravotnej starostlivosti – všeobecné výkony, výkony ambulantnej starostlivosti, výkony ústavnej starostlivosti a výkony laboratórnej medicíny.